Raad wil Puk-verslag oor ontgroening eers verder bekyk | Maroela Media
Die raad het Woensdag 'n spesiale vergadering gehou waartydens die verslag aan raadslede voorgelê is. Die verslag bevat die bevindings van 'n ondersoek deur 'n onafhanklike taakspan oor beweerde ontgroeningspraktyke op die kampusse van die NWU.
Louis Jacobs, woordvoerder van die universiteit, sê die raad het ooreengekom dat hulle meer tyd nodig het om die inhoud en aanbevelings van die verslag te bestudeer waarna 'n finale verslag aan die minister beskikbaar gemaak sal word.
Jacobs sê die voorsitter van die raad sal die besluit aan die minister kommunikeer. "Die raad sal op 19 en 20 Junie 'n opvolgvergadering hou waartydens die verslag bespreek sal word."
Peet van der Walt, voorsitter van die raad, het op versoek van minister Nzimande 'n deeglike ondersoek van stapel gestuur na onder meer ontgroeningspraktyke op die PUK-kampus. Dit het gekom na berigte dat die Nazi-saluut op dié kampus gebruik is.
'n Spesiale taakspan onder leiding van dr. Leon Wessels is vir die doel van die ondersoek aangestel. Die ondersoek is op 4 Maart van stapel gestuur en die raad moes teen vandag (4 Junie) terugvoer gee aan die minister.
Die taakspan se mandaat was onder meer om vas te stel of daar 'n "kultuur van intimidasie, teistering, vrees en verwerping is" teen personeel en studente by die universiteit wat probeer om 'n standpunt teen ontgroeningspraktyke in te neem. Die taakspan moes ook die onderskeie verwelkoming- en inlywingsprogramme by al die universiteit se kampusse ondersoek en aanbevelings maak oor hoe dit moontlik geherstruktureer kan word.